مسجد ازبک

مسجد ازبک (عربی: جامع الأزبك)، عراق کے دار الحکومت بغداد کے ضلع الرصافہ میں واقع ایک تاریخی سنی مسجد ہے۔ یہ مسجد بغداد کی قدیم مساجد میں شمار ہوتی ہے اور اس کی تاریخ سترہویں صدی تک پہنچتی ہے۔ مسجد کو بعض اوقات مسجد الازبکین بھی کہا جاتا ہے۔ اس مسجد کا نام ازبک قوم کے نام پر رکھا گیا ہے جو عثمانی دور میں وسطی ایشیا سے بغداد ہجرت کر کے یہاں آباد ہوئی تھی۔ مسجد ازبک اس زمانے میں بغداد میں رہنے والے ازبک مسلمانوں کے اجتماع اور مذہبی سرگرمیوں کا ایک اہم مرکز بن گئی تھی۔ تاریخ مسجد ازبک کی تعمیر 1682ء میں خانیت بخارا کے امیر عبد العزیز خان نے کروائی تھی۔ انھوں نے یہ مسجد اپنے چچا، امام قلی خان کی قبر کے قریب تعمیر کرائی جو 1650ء میں حج کے سفر کے دوران بغداد میں وفات پا گئے تھے۔ اس طرح مسجد کے ساتھ ایک مزار بھی موجود تھا جس نے اسے زیارتی مقام کی حیثیت بھی دے دی۔ بعد میں جب عبد العزیز خان کے بھائی سبحان قلی خان 1680ء میں بخارا کے حکمران بنے تو عبد العزیز خان بغداد میں ہی مقیم رہے اور مسجد کے قریب رہائش اختیار کر لی۔ اسی دوران یہ مسجد ازبک مسلمانوں کے مذہبی اور سماجی اجتماعات کا مرکز بن گئی۔ عثمانی سلطان مراد چہارم کے دورِ حکومت میں بھی وسطی ایشیا سے بہت سے ازبک افراد بغداد آ کر آباد ہوئے۔ ان میں سے کئی افراد چاقو اور دیگر اوزار تیز کرنے کے پیشے سے وابستہ تھے۔ اس وجہ سے مسجد ازبک ان کاریگروں اور تاجروں کے لیے ایک اہم اجتماع گاہ بن گئی تھی۔ سنہ 1818ء میں بغداد کے مملوک حکمران داؤد پاشا نے مسجد کی مرمت اور تزئین و آرائش کروائی۔ اسی دور میں مسجد کے ساتھ ایک مدرسہ بھی قائم کیا گیا جہاں فقہ اور دیگر دینی علوم کی تعلیم دی جاتی تھی۔ اسی زمانے میں مسجد کے ساتھ ایک چھوٹا مینار بھی تعمیر کیا گیا جس کی وجہ سے یہ مسجد شہر میں مشہور ہو گئی۔ بیسویں صدی کے واقعات 1917ء میں جب برطانوی افواج بغداد میں داخل ہوئیں تو مسجد کے ساتھ موجود خانقاہ کو ہٹا دیا گیا اور عمارت میں کچھ تبدیلیاں کی گئیں۔ بعد ازاں 1961ء میں عراقی رہنما عبد الکریم قاسم کے دور میں وزارتِ دفاع کی عمارت کی توسیع کے دوران مسجد کو منہدم کر دیا گیا۔ اس کے بعد اسے دوبارہ تعمیر کیا گیا اور موجودہ عمارت اسی تعمیرِ نو کا نتیجہ ہے۔ مسجد ازبک عراق کی سیاسی تاریخ میں بھی ایک واقعے کے باعث مشہور ہے۔ 1963ء کی رمضان انقلاب کے دوران عبد الکریم قاسم کو اقتدار سے ہٹایا گیا۔ اس دوران بتایا جاتا ہے کہ عبد الکریم قاسم نے گرفتاری سے قبل ایک رات اسی مسجد میں پناہ لی تھی۔ بعد میں انھیں گرفتار کر کے سزائے موت دے دی گئی۔ علمی و مذہبی سرگرمیاں مسجد ازبک بغداد میں علمی اور مذہبی سرگرمیوں کا مرکز بھی رہی ہے۔ یہاں کئی معروف علما نے تدریس اور خطابت کے فرائض انجام دیے۔ ان میں شیخ جلال الحنفی خاص طور پر قابلِ ذکر ہیں جو 1930ء کی دہائی میں اس مسجد کے امام اور خطیب تھے۔ اسی طرح معروف اسلامی فقیہ عبد الکریم زیدان بھی اس مسجد میں عوامی دروس دیا کرتے تھے۔ طرز تعمیر مسجد ازبک کا موجودہ ڈھانچہ اس کی اصل تاریخی عمارت سے کچھ مختلف ہے کیونکہ اسے کئی مرتبہ تعمیرِ نو کے مراحل سے گذرنا پڑا۔ مسجد میں ایک گنبد اور دو مینار موجود ہیں۔ پرانے مینار میں سے صرف اس کی بنیاد باقی رہ گئی ہے جبکہ نیا مینار مسجد کی چھت پر قائم کیا گیا ہے۔ پرانے دور میں اس مسجد کا مینار بغداد کے سب سے چھوٹے میناروں میں شمار کیا جاتا تھا۔ مسجد کا مجموعی طرزِ تعمیر عثمانی دور کی معماری سے متاثر ہے۔ انتظام اس وقت مسجد ازبک کا انتظام عراق کے سرکاری مذہبی ادارے سنی وقف دیوان کے تحت ہے۔ مسجد المیدان اسکوائر کے قریب واقع ہے اور آج بھی ایک فعال عبادت گاہ کے طور پر استعمال ہوتی ہے۔ حوالہ جات